US taalbeleid voldoen nie aan basiese bestuursvereistesUniversiteit Stellenbosch Volgens die Afrikaanse Taalraad voldoen die Universiteit Stellenbosch (US) se finale konseptaalbeleid nie aan basiese vereistes vir die volhoubare bestuur van Afrikaans of Xhosa by die universiteit nie Dr Conrad Steenkamp, uitvoerende hoof van die Afrikaanse Taalraad, het gesê die beleid maak van Engels die verstektaal en bepaal dat die taal jaarliks uitgebrei sal word met ŉ volle akademiese aanbod binne die volgende vyf jaar as teiken. “Daarteenoor word Afrikaans slegs ‘bevorder’. Hoekom geen teikens vir Afrikaans nie?” wil hy weet. Maroela Media het vroeër berig ŉ finale konseptaalbeleid word dié week aan die US se senaat en volgende week, tydens ŉ spesiale vergadering, aan die Institusionele Forum voorgelê. Volgens die konseptaalbeleid sal daar voortaan aparte lesings in Engels en Afrikaans wees in voorgraadse kursusse. “Vir voorgraadse modules waar sowel Afrikaans as Engels in dieselfde klasgroep gebruik word, word alle inligting in ten minste Engels oorgedra, en word opsommings of beklemtoning van inhoud ook in Afrikaans voorsien.” Steenkamp het gesê die afwesigheid van enige taalteikens vir Afrikaans wáárborg die geleidelike afskaling van die taal tot ŉ tipe “hulptaal” waarin studente soms ondersteuning kan kry. “Dít is wat ‘meertaligheid’ in hierdie beleid beteken en die US is nie ernstig oor die ‘handhawing’ van Afrikaans as akademiese taal nie.” Volgens hom het die universiteit, in plaas van ŉ langtermyn visie vir die taal, die gebruik daarvan deurgaans onderhewig gestel aan korttermyn faktore soos redelikheid, pedagogiese vereistes, en uitvoerbaarheid, op grond waarvan die beleid maklik na gelang van die omstandighede aangepas kan word. “Reeds op beleidsvlak word dit gestel dat daar aangepas moet word by die ‘veranderende taaldemografie’ van die universiteit, so asof hierdie verandering iets is wat die universiteit magteloos gade slaan eerder as om ŉ direkte invloed daaroor uit te oefen,” het Steenkamp bygevoeg. “Dit ís moontlik om ŉ 50/50 taalbeleid in te stel. Die 34 000 matrikulante elke jaar regverdig dit. Daarmee gepaardgaande kan die US uiteindelik ook meer toeganklik vir die wyer Afrikaanse gemeenskap maak word.” Volgens hom dui internasionale ervaring daarop dat universiteite ware meertaligheid kan handhaaf – maar slegs indien die situasie goed bestuur word. “Hiervoor is begrip van die waarde van taal in ŉ meertalige land soos Suid-Afrika ŉ voorvereiste. Dit lyk egter nie asof die US voldoende aandag aan die meer as 500 kommentare op die konsepbeleid en die talle goeie argumente vir ware meertaligheid gegee het nie.” Hy het gesê die Afrikaanse Taalraad is nie verras nie. “Die evaluasie van die kommentare is in slegs twee dae afgehandel wat die vraag laat ontstaan of die proses wat by die US gevolg is, voldoen aan die basiese beginsels van redelikheid.”